**Баяжуулсан хүнсний тухай хуулийн төслийг хэлэлцүүлэгт**

**бэлтгэх үүрэг бүхий ажлын хэсгийн хуралдааны тойм /2018.02.06/**

Байгаль орчин, хүнс, хөдөө аж ахуйн байнгын хорооны 2018 оны 01 дүгээр сарын 25-ны өдрийн 03 дугаар тогтоолоор байгуулагдсан Баяжуулсан хүнсний тухай хуулийн төслийг Улсын Их Хурлын чуулганы болон Байнгын хорооны хэлэлцүүлэгт бэлтгэх үүрэг бүхий ажлын хэсгийн хурал 2018 оны 02 дугаар сарын 06-ны өдрийн 10.00 цагт Төрийн ордны “Г” танхимд хуралдав.

Хуралдаанд ажлын хэсгийн ахлагч, Улсын Их Хурлын гишүүн Г.Тэмүүлэн, ажлын хэсгийн гишүүн Улсын Их Хурлын гишүүн Л.Мөнхбаатар, Д.Мурат, Л.Элдэв-Очир, Д.Тэрбишдагва нар болон ажлын дэд хэсгийн гишүүд оролцлоо.

Хуралдаанаар ажлын хэсгийн ахлагч болон гишүүдийн зүгээс мэргэжил арга зүйн зөвлөгөө үзүүлэх дэд ажлын хэсгээс мэдээлэл, тодруулга авч харилцан санал солилцлоо.

Ажлын хэсгийн гишүүд хүн амын амин дэм, эрдэс бодисын дутлын судалгаа, баяжуулах үйлдвэрийн тоног төхөөрөмж, баяжуулалтын дараахь өртөгийн судалгааг нарийвчлан гаргах шаардлагатай гэж үзэн хуулийн төслийг Улсын Их Хурлын хаврын чуулган эхлэх үед Байгаль орчин, хүнс, хөдөө аж ахуйн байнгын хороо болон чуулганы нэгдсэн хуралдаанд бэлтгэн оруулах нь зүйтэй гэж үзлээ.

Түүнчлэн намрын чуулганы завсарлагааны хугацаанд ажиллах ажлын хэсгийн төлөвлөгөөг батлан, хэрэгжүүлэхээр тогтлоо.

Хуралдаан 12.45 цагт дуусав.

БАЙНГЫН ХОРООНЫ АЖЛЫН АЛБА